**Κειμενο 1ο**

**Κατασκευαστές ειδήσεων**

Η επιδίωξη ή, έστω, η διακήρυξη της αντικειμενικότητας κατέχει πάντα μια καίρια θέση στη δημοσιογραφική δεοντολογία. Αναγράφεται σε όλους τους Κώδικες Δεοντολογίας, συχνά στις προγραμματικές επαγγελίες, καμιά φορά και στις προμετωπίδες των εφημερίδων. H βαρύνουσα σημασία που της αποδίδεται υπογραμμίζεται με την αντιδιαστολή ανάμεσα στην αντικειμενικότητα της ειδησεογραφίας και στο επιτρεπόμενο υποκειμενικό χρωματισμό της αρθρογραφίας. Και, βέβαια, υποτίθεται ότι αφορά όλα τα Μέσα Μαζικής Επικοινωνίας, έντυπα, ραδιόφωνο, τηλεόραση, τώρα και ιστοσελίδες του Διαδικτύου. Παντού, τα γεγονότα υποτίθεται ότι εμφανίζονται όπως πραγματικά είναι χωρίς στρεβλώσεις, ανακριβείς προσθήκες ή σκόπιμες παραλείψεις.

Η εικόνα είναι ειδυλλιακή αλλά εξωπραγματική. Γιατί παραγνωρίζει τη σημασία της παρουσίασης του γεγονότος: το ίδιο γεγονός, χωρίς καμιά αλλοίωση, έχει διαφορετική επίπτωση στη λεγόμενη κοινή γνώμη, ανάλογα με το πώς θα παρουσιασθεί. Άλλη σημασία αποκτά το γεγονός που παρουσιάζεται στην πρώτη σελίδα (ή στην αρχή της ροής των ειδήσεων) κι άλλη αυτό που πνίγεται σε κάποια εσωτερική σελίδα (ή ανάμεσα σε άλλες ειδήσεις), άλλη το γεγονός που θεωρείται άξιο να υπογραμμισθεί με πολύ χώρο ή χρόνο κι άλλη εκείνο που κάπου αναφέρεται παρενθετικά και συνοπτικά. Ακόμα, το μέγεθος των τυπογραφικών στοιχείων ή ο τίτλος, ο τόνος της φωνής του εκφωνητή ή του παρουσιαστή μπορούν να κάνουν το ίδιο γεγονός να φαίνεται διαφορετικό – πάντα χωρίς να παραβιάζεται η προσχηματική αντικειμενικότητα.

*Η παρουσίαση και η πρόβλεψη*

Ας παραδεχθούμε ότι αυτές οι παραβιάσεις της αντικειμενικότητας είναι, ως έναν βαθμό, αναπόφευκτες. Επιτέλους, η είδηση κάπως πρέπει να παρουσιασθεί και κάποιος πρέπει να αποφασίσει για τον τρόπο της παρουσίασής της. Με τι κριτήριο θα κριθεί η αντικειμενικότητα της παρουσίασης; Άλλο είναι το θέμα κάποιων περιπτώσεων της ψεύτικης είδησης ή της σκόπιμης αποσιώπησης. Σε αυτές τις περιπτώσεις το ψέμα της είδησης ή το ψέμα της σιωπής σύντομα ανακαλύπτονται και μπορούν να βλάψουν την αξιοπιστία του ψευδόμενου. Το θέμα μας όμως δεν είναι η κατασκευασμένη είδηση (ή σιωπή), αλλά τα κατασκευασμένα γεγονότα.

Η κύρια μέθοδος κατασκευής γεγονότων παίρνει συχνά τη μορφή πρόβλεψής τους.{…} Ας πάρουμε, για παράδειγμα, μια αναγγελλόμενη απεργία ή μια αναγγελλόμενη πορεία κάποιου ορισμένου κλάδου, από τις συνηθισμένες, ας πούμε «ρουτίνας». Ως ένα μεγάλο βαθμό, η επιτυχία της εξαρτάται από τη δημοσιευόμενη πρόβλεψη της επιτυχίας ή της αποτυχίας: η είδηση ότι «καθολική αναμένεται η συμμετοχή στη σημερινή απεργία» ή «μεγαλειώδης προβλέπεται η αυριανή πορεία» μπορεί να αποτελέσει σημαντική παρακίνηση για τους κάθε λογής διστακτικούς.

Άλλωστε στα μέσα μαζικής επικοινωνίας αρέσει ο χαρακτηρισμός ως «τέταρτης εξουσίας» (παράλληλα προς τη νομοθετική, την εκτελεστική και τη δικαστική), γιατί τους αναγνωρίζει μια δύναμη επίδρασης στον δημόσιο βίο. Και εξουσία μεν σίγουρα υπάρχει, το ερώτημα είναι αν μπορεί να μπει στην ίδια μοίρα με τις άλλες τρεις. Γιατί, ενώ η δημοκρατική νομιμοποίηση των τριών άλλων εξουσιών στηρίζεται, άμεσα ή έμμεσα, στη λαϊκή κυριαρχία, μετέωρη παραμένει η νομιμοποίηση της εξουσίας που ασκούν τα μέσα μαζικής επικοινωνίας {..}.

 Συνεπώς, επιβάλλεται η αφύπνιση της προσοχής των αναγνωστών ή των θεατών μπροστά σε κάποιες παγίδες που στήνονται καμία φορά, ώστε να ακτινογραφείται η πραγματικότητα που συχνά συγκαλύπτεται ή εξωραΐζεται. Πάντως, δεν οδηγούν στο συμπέρασμα ότι η ελευθερία του Τύπου και των άλλων μέσων μαζικής επικοινωνίας είναι αγαθό αμφισβητήσιμο. Γιατί αν η ελευθερία του Τύπου κρύβει κάποιους κινδύνους, η έλλειψή της είναι ένα κακό απόλυτο – όπως κάθε σύμπτωμα ολοκληρωτισμού.

 (διασκευασμένο κείμενο του Γιώργου Κουμάντου που δημοσιεύτηκε στην καθημερινή το 2002)

**Κείμενο 2ο**

**Είναι η δημοσιογραφία δημόσιο αγαθό;**

Ενώ η δημοσιογραφία μπήκε στον 21οαιώνα , είναι αιχμαλωτισμένη σε ένα παράδοξο .Χάρη στην τεράστια ανάπτυξη των ΜΜΕ έχουμε στη διάθεσή μας περισσότερες πληροφορίες και περισσότερη δημοσιογραφική επιρροή .Ωστόσο , η δημοσιογραφία υφίσταται πρωτόγνωρες επιθέσεις από πολιτικούς, φιλοσόφους, θρησκευτικές ομάδες, από το ευρύ κοινό, αλλά και από τους ίδιους τους δημοσιογράφους. Χρήσιμο είναι το παράδοξο αυτό να ερμηνευθεί .Τα νέα που κάποτε ήταν δύσκολο και κόστιζε ακριβά να αποκτηθούν, σήμερα μας περιβάλλουν , όπως ο αέρας που αναπνέουμε .Τα περισσότερα από αυτά κυριολεκτικά αιωρούνται και τα βρίσκει κανείς στα τρένα , στα αεροπλάνα , στους υπολογιστές, στα κινητά .Τα σπανίζοντα στο παρελθόν νέα, στην εποχή μας είναι πανταχού παρόντα και προσφέρονται δωρεάν. Συνεπώς ο πεινασμένος για νέα μπορεί να ικανοποιηθεί με διάφορους τρόπους και να προγραμματίσει πότε θα τα «καταναλώσει». Περιττό να τονιστεί ότι τα νέα σήμερα είναι παγκόσμια, στιγμιαία και διαδραστικά. Ωστόσο, υπάρχουν προβλήματα με την καινούργια κουλτούρα των νέων. Διότι τα νέα είναι αμέτρητα, γεγονός που μας δυσκολεύει να ξεχωρίσουμε τα καλά από τα άσχημα .Εξάλλου, το ότι μπορούμε να τα αποκτήσουμε χωρίς άμεση πληρωμή μάς κάνει να τα εκτιμάμε λιγότερο. Ακόμη, η πληροφορία ταξιδεύει σήμερα με αστραπιαία ταχύτητα και μπορεί να προκαλέσει καταστροφές πριν γίνει κατανοητή. Στον κόσμο της στιγμιαίας δημοσιογραφίας η ιδιωτική ζωή δέχεται εισβολή σε χρόνο όχι μεγαλύτερο από αυτόν που απαιτεί το πάτημα ενός κουμπιού. Αναπτύσσεται έτσι μια σκουπιδοδημοσιογραφία, η οποία είναι τόσο κακή για την υγεία όσο και ένα είδος διατροφής του οποίου έχει λήξει η ημερομηνία κατανάλωσης.

Πολλοί τηλεοπτικοί δημοσιογράφοι προσπαθούν να μεταδώσουν μέσω δορυφόρων ελκυστικά πολεμικά και άλλα νέα , τα οποία πέρα από το μελοδραματικό ύφος δεν έχουν κανένα ουσιαστικό περιεχόμενο. Απλούστατα εξυπηρετούν ποικίλες σκοπιμότητες αυτών που τα μεταδίδουν. Αντίθετα , πολύ σοβαρότερα θέματα , όπως η υγεία, η διπλωματία, η παιδεία και η οικονομία, έχουν ελάχιστη κάλυψη η οποία είναι και ισοπεδωτική

Υπό αυτές τις συνθήκες, οι όροι με τους οποίους μεταδίδονται τα νεα στον σύγχρονο κόσμο αποτελούν σοβαρό τεστ για την κρίση και την εντιμότητα των δημοσιογράφων. Αν ο δημοσιογράφος είναι το μυστικό όπλο ανομολόγητων εμπορικών συμφερόντων, τότε προδίδονται τα συμφέροντα του κοινού .Κι αυτή η προδοσία γίνεται ακόμη ισχυρότερη, όταν ο δημοσιογράφος από έπαρση και ματαιοδοξία μετατρέπεται σε δικαστή , εισαγγελέα ή σε ευτελή σόουμαν.Όλα αυτά δημιουργούν κρίση εμπιστοσύνης έναντι της δημοσιογραφίας , κάτι που καταγράφεται σε πολλές δημοσκοπήσεις .Έτσι μπορεί να φαίνεται ότι ο δημοσιογράφος έχει εξουσία , αλλά δε διαθέτει κύρος.

Δυστυχώς για τους άξιους ανθρώπους που την υπηρετούν, η δημοσιογραφία όχι μόνο δεν είναι δημόσιο αγαθό , αλλά συνιστά πραγματική απειλή για τη δημόσια υγεία .Θα πρέπει λοιπόν οι ίδιοι δημοσιογράφοι να βρουν τρόπους να κερδίσουν την εμπιστοσύνη του κοινού.Η δημοσιογραφία πρέπει να είναι από τα υγιέστερα συστατικά μιας δημοκρατίας , ιδιαίτερα στην εποχή του διαδικτύου .Αν οι πολιτικοί και οι επιχειρηματίες ψεύδονται, οι δημοσιογράφοι πρέπει να το αποκαλύψουν . Η κοινωνία των πολιτών θα τους ευγνωμονεί για αυτό . Ο ρόλος και η αποστολή των δημοσιογράφων είναι η παροχή πληροφοριών και επιχειρημάτων ώστε οι κοινωνίες να μπορούν να κρίνουν και να αποφασίζουν ελεύθερα. Μια τέτοιου είδους δημοσιογραφία είναι το οξυγόνο της δημοκρατίας .Η πρόκληση για τη δημοσιογραφία είναι πολύ μεγάλη σήμερα που το δημοσιογραφικό τοπίο αλλάζει με τέτοια ταχύτητα ώστε πολλοί δεν μπορούν να παρακολουθήσουν τις αλλαγές. Η ψηφιακή εποχή μας επιφυλάσσει πολλές εκπλήξεις και οι αλλαγές που προκαλεί στην επικοινωνία και τη δημοσιογραφία δεν είναι παρά μόνο η αρχή. (Διασκευασμένο άρθρο του IanHargreaves(καθηγητή Δημοσιογραφίας στο Πανεπιστήμιο του Καρντιφ) στοΒήμα Ιδεών , 2/5/2008

**Κείμενο 3ο**

[Το δελτίο των 8](http://www.youtube.com/watch?v=wscXuwFTm-8)

Κράτα το χέρι, μη μ’ αφήσεις
Έλα κι αρχίζουν οι ειδήσεις
Και στην οθόνη βγαίνει τώρα
Κεφάλι που τα ξέρει όλα

Λάβρος κατά των αδυνάτων
Δεξί εξτρέμ των δυνατών
Άγγελος των μικρών θανάτων
Ντελάλης όλων των δεινών

Όσες “αλήθειες” κι αν μου πούνε
απ’ το δελτίο των οχτώ
Ακόμη κι αν πυρποληθούνε
πιστεύω μόνο τον καιρό

Αχ! τον κακό τους τον καιρό

Αν διαφωνείς, θα σε μαλώσει
Ξέρει ποιο είναι το σωστό
Κι αν δει πως δε σε πιάνει η δόση
Σε πιάνει από τον λαιμό

Τρέμει να μην αλλάξει ο αέρας
Να μην γυρίσει ο τροχός
Στο πλάνο της καινούριας μέρας
Φοβάται μήπως μείνει εκτός

Στίχοι για το τραγούδι **Δελτίο των 8** [**Παπακωνσταντίνου Βασίλης**](https://www.artsandthecity.gr/kallitexnis/%CF%80%CE%B1%CF%80%CE%B1%CE%BA%CF%89%CE%BD%CF%83%CF%84%CE%B1%CE%BD%CF%84%CE%AF%CE%BD%CE%BF%CF%85-%CE%B2%CE%B1%CF%83%CE%AF%CE%BB%CE%B7%CF%82/) του έτους [2012](https://www.artsandthecity.gr/stixoi/etos/2012/) σε στίχους [Ιωάννου Οδυσσέας](https://www.artsandthecity.gr/stixoi/stixourgos/%CE%B9%CF%89%CE%AC%CE%BD%CE%BD%CE%BF%CF%85-%CE%BF%CE%B4%CF%85%CF%83%CF%83%CE%AD%CE%B1%CF%82/) και σύνθεση [Παπακωνσταντίνου Βασίλης](https://www.artsandthecity.gr/stixoi/synthetis/%CF%80%CE%B1%CF%80%CE%B1%CE%BA%CF%89%CE%BD%CF%83%CF%84%CE%B1%CE%BD%CF%84%CE%AF%CE%BD%CE%BF%CF%85-%CE%B2%CE%B1%CF%83%CE%AF%CE%BB%CE%B7%CF%82/) από το.

θΕΜΑΤΑ

1. Να αποδώσετε περιληπτικά το νόημα του κειμένου που σας δίνεται σε 90 περίπου λέξεις
2. Να επαληθεύσετε ή να διαψεύσετε , με βάση τα κείμενα, τις παρακάτω προτάσεις, γράφοντας στο τετράδιό σας δίπλα στο γράμμα που αντιστοιχεί σε κάθε πρόταση τη λέξη Σωστό ή λάθος. Να τεκμηριώσετε την απάντησή σας με αναφορές στο κείμενο
3. Η αντικειμενικότητα διέπει τη λειτουργία των ΜΜΕ (1)
4. Η αντικειμενικότητα των ΜΜΕ προσκρούει συχνά σε πλήθος παραμέτρων (1)
5. Η τέταρτη εξουσία είναι νομικά θεσμοθετημένη (1)
6. Στο πλαίσιο της ειδησεογραφίας η ποιότητα εκχωρείται στο όνομα του εντυπωσιασμού (2)
7. Ο καιροσκοπισμός των δημοσιογράφων υποθηκεύει το δημόσιο συμφέρον (2)
8. Να διατυπώσετε έναν τίτλο χωρίς σχόλιο και έναν τίτλο με σχόλιο για το πρώτο κείμενο
9. Στη δεύτερη παράγραφο ο συγγραφέας υποστηρίζει ότι η αντικειμενικότητα της είδησης παραχαράσσεται. Με ποιους τρόπους αναπτύσσεται η παράγραφος και πώς αυτοί συμβάλλουν στην επίτευξη του επικοινωνιακού του σκοπού;
10. Ποια η συλλογιστική πορεία της παραγράφου « υπό αυτές τις συνθήκες…κύρος»
11. Ποιο είναι το θέμα του ποιήματος; Με ποια μέσα ο ποιητής μεταδίδει τα μηνύματά του στους αναγνώστες; Αξιοποίησε τουλάχιστον 3 κειμενικούς δείκτες στην απάντησή σου. Ποια άποψη έχεις εσύ για το θέμα;
12. Με αφετηρία τον προβληματισμό του κειμένου που διαβάσατε, να γράψετε ένα άρθρο με θέμα το φαινόμενο της παραπληροφόρησης. Να διερευνήσετε τους λόγους οι οποίοι οδηγούν σε αυτή.